ทีเอ็มบี ฉลองความสำเร็จ ทีเอ็มบี โน ฟิกซ์บัญชีฝากไม่ประจำ ถอนได้ ดอกสูงปีที่ 5
นางสาวมิ่งขวัญ พัฒนวงศ์ หัวหน้าเจ้าหน้าที่บริหารส่งเสริมการตลาดลูกค้าบุคคล ธนาคารทหารไทย จำกัด (มหาชน) เปิดเผยว่าจำนวนลูกค้าที่เปิด ทีเอ็มบี โน ฟิกซ์ บัญชีฝากไม่ประจำ ถอนได้ ดอกสูง เพิ่มขึ้นอย่างก้าวกระโดด และรวดเร็วทะลุกว่า 1.6 ล้านบัญชีในขณะนี้ นับเป็นยอดการเติบโตที่เกินเป้าหมาย พร้อมเดินหน้าชิงฐานลูกค้าเงินฝาก ด้วยการชูจุดเด่นของผลิตภัณฑ์ที่ตอบโจทย์และตรงตามความต้องการของกลุ่มลูกค้าเป้าหมาย เพื่อสร้างคุณค่าให้ลูกค้าอย่างแท้จริง
7 ก.ค. 2558

นางสาวมิ่งขวัญ พัฒนวงศ์ หัวหน้าเจ้าหน้าที่บริหารส่งเสริมการตลาดลูกค้าบุคคล ธนาคารทหารไทย จำกัด (มหาชน) เปิดเผยว่าจำนวนลูกค้าที่เปิด ทีเอ็มบี โน ฟิกซ์ บัญชีฝากไม่ประจำ ถอนได้ ดอกสูง เพิ่มขึ้นอย่างก้าวกระโดด และรวดเร็วทะลุกว่า 1.6 ล้านบัญชีในขณะนี้ นับเป็นยอดการเติบโตที่เกินเป้าหมาย พร้อมเดินหน้าชิงฐานลูกค้าเงินฝาก ด้วยการชูจุดเด่นของผลิตภัณฑ์ที่ตอบโจทย์และตรงตามความต้องการของกลุ่มลูกค้าเป้าหมาย เพื่อสร้างคุณค่าให้ลูกค้าอย่างแท้จริง
“ทีเอ็มบี โน ฟิกซ์ บัญชีฝากไม่ประจำ ถอนได้ ดอกสูง (TMB No Fixed Account) ได้เปิดให้บริการมากว่า 4 ปีแล้ว (เปิดตัวกลางปี 2554) นับเป็นธนาคารแรกที่สร้างปรากฎการณ์ของประเภทบัญชีเพื่อออม “ฝากไม่ประจำ” ในตลาด เพราะเป็นบัญชีที่ให้ดอกเบี้ยสูงเทียบเท่าเงินฝากประจำ แต่ในขณะเดียวกันก็ให้อิสระในการเบิกถอนได้ เหมาะสำหรับลูกค้าทุกคนที่ต้องการออมเงินเพราะไม่มีเงื่อนไขในการเปิดบัญชี เริ่มแค่ 1 บาทก็สามารถฝากได้แล้ว นอกจากนี้ ยังไม่มีกำหนดระยะเวลาการฝาก ถือเป็นบัญชีที่ปลดล็อคข้อจำกัดของบัญชีเงินฝากแบบเดิมๆ ทำให้ลูกค้ามีทางเลือกในการฝากเงินที่ได้ผลประโยชน์สูงสุด ได้ทั้งผลตอบแทนที่ดีและความคล่องตัวไปพร้อมๆ กัน จนถึงวันนี้ยังคงได้รับเสียงตอบรับจากลูกค้าเพิ่มขึ้นในทุกๆ ปี ณ ปัจจุบัน มีจำนวนบัญชี ทีเอ็มบี โน ฟิกซ์ มากกว่า 1.6 ล้านบัญชี จาก 4 แสนบัญชีในปีแรกที่เปิดให้บริการ หรือคิดเป็นอัตราการเพิ่มขึ้นแบบเท่าตัวในทุกๆ ปี”
นางสาวมิ่งขวัญกล่าวต่อไปว่า ในปี 2558 นี้ ธนาคารคงเดินหน้าเพิ่มฐานลูกค้าบัญชี ทีเอ็มบี โน ฟิกซ์ อย่างต่อเนื่อง โดยปัจจุบันธนาคารได้ออกแคมเปญเพื่อประชาสัมพันธ์บัญชี ทีเอ็มบี โน ฟิกซ์ ด้วยการชูจุดเด่น “ดอกเบี้ยสูง 2% ได้ง่ายๆ เริ่มแค่ 1 บาท” ซึ่งถือว่าเป็นอัตราดอกเบี้ยที่สูงมากในตลาดขณะนี้ โดยตั้งเป้าหมายในช่วงแคมเปญตั้งแต่ ก.ค. – ก.ย. 58 จะมียอดเปิดบัญชีใหม่รวม 100,000 บัญชี ซึ่งแคมเปญนี้มี อาเล็ก-ธีรเดช เป็นพรีเซนเตอร์ เพื่อให้เข้าถึงกลุ่มเป้าหมายที่เป็นคนรุ่นใหม่